দেখা যাচ্ছে, বাংলাদেশকে স্বাধীন করার স্বপ্ন আলাদা-আলাদা অবস্থান থেকে অনেকেই দেখতে শুরু করেছিলেন এবং রাজনৈতিক ঘটনার আবর্তে একসময় এইসব স্বপ্নচারীরা কাছাকাছি এসেছিলেন। তাদের সেই সখ্য কারও কারও ক্ষেত্রে অনেকদূর পর্যন্ত স্থায়ী হয়েছে; কারও কারও ক্ষেত্রে বেশিদূর স্থায়ী হয়নি। যেমন, সিরাজ শিকদারের সঙ্গে তাহের বা আনোয়ার হোসেনদের সখ্য বেশি স্থায়ী হয়নি। কিন্তু একটি ব্যাপার নিশ্চয়ই মেনে নেয়া ভালো, আলাদা আলাদা রাজনৈতিক অবস্থানে থাকলেও শেখ মুজিবুর রহমান,আবু তাহের, খালেদ মোশাররফদের মতো সিরাজ শিকদারও বাংলাদেশকে স্বাধীন করার স্বপ্ন দেখেছিলেন এবং সে-অনুযায়ী কাজও করেছেন।